དེ་ཡང་དབྱིན་ཡུལ་བོད་རིགས་ཚོགས་པས་གོ་སྒྲིག་འོག་རེས་གཟའ་ལྷག་པ་འཆར་ཅན་ཁུལ་དེའི་རྒྱལ་ས་ལོན་ཊན་ནང་གི་རྒྱ་ནག་གཞུང་ཚབ་ལས་ཁུངས་མདུན་དུ་རྣམ་པ་འདྲ་མིན་གྱི་ཐོག་ནས་རྒྱ་གཞུང་ལ་ངོ་རྒོལ་ལས་འགུལ་སྤེལ་བཞིན་ཡོད་པ་ལྟར།ཁ་སང་ལྷག་དཀར་ཉིན་མོ་དང་ལྷག་དོན་རྒྱ་ནག་དམར་ཤོག་ཚོགས་པའི་ཚོགས་ཆེན་༡༩པ་མཇུག་སྒྲིལ་གྱིས་དབུས་ཆབ་སྲིད་ལྷན་ཁང་གི་འཐུས་མི་གསར་པ་བདུན་ཡོངས་བསྒྲགས་བྱས་པའི་དུས་ཚིགས་ཤིག་ཀྱང་ཆགས་ཡོད་སྟབས།དབྱིན་ཡུལ་ནང་གནས་སྡོད་བོད་མི་ཁག་ཅིག་ནས་འདས་པའི་ཞི་ཅིང་ཕིང་གི་སྲིད་འཛིན་ལས་ཡུན་ནང་བོད་ནང་དུ་བོད་མིའི་ཆོས་དད་རང་དབང་དང་འགྲོ་བ་མིའི་ཐོབ་ཐང་།སྐད་ཡིག་སོགས་ཕྱོགས་ཡོངས་ནས་དམ་དྲག་ཤུགས་ཆེ་རུ་བཏང་སྟེ་བོད་ནང་གི་གནས་སྟངས་དེ་སྔ་ལས་ཇེ་ཞན་ཇེ་སྡུག་ཏུ་འགྲོ་བ་ལས་བཟང་ཕྱོགས་ཀྱི་འགྱུར་བ་ཕྲན་བུ་ཙམ་ཡང་ཕྱིན་མེད་པར་རྒྱ་གཞུང་ལ་སྐྱོན་བརྗོད་ཀྱིས་རྒྱ་གཞུང་གི་བཙན་གནོན་འོག་ཏུ་ཡོད་པའི་བོད་མིའི་གནས་སྟངས་འཁོད་པའི་ཤོག་བྱང་འགྲེམས་སྤེལ་དང་སྐད་འབོད་སོགས་གནང་སྟེ་ངོ་རྒོལ་གྱི་ལས་འགུལ་ཤུགས་ཆེ་སྤེལ་འདུག